Ο **Αναστάσιος (Τάσος) Μαντέλης** (γενν. 1945) είναι Έλληνας δικηγόρος και πολιτικός, που διετέλεσε βουλευτής και υπουργός με το ΠΑΣΟΚ. 

Τον Μάιο του 2018 καταδικάστηκε σε ποινή κάθειρξης πέντε ετών με τη κατηγορία για ξέπλυμα μαύρου χρήματος. Λόγω της μείωσης της πρωτόδικης ποινής των οκτώ ετών, δεν οδηγήθηκε στη φυλακή.

Βιογραφικά στοιχεία
-------------------

Γεννήθηκε στην Αθήνα το 1945, ενώ κατάγεται από τα Δαμουλιανάτα Κεφαλλονιάς. Σπούδασε στη Νομική Σχολή του Πανεπιστημίου Αθηνών. Μετά την αποφοίτησή του εργάστηκε ως δικηγόρος στον Άρειο Πάγο και το Συμβούλιο της Επικρατείας. Ασχολήθηκε με την πολιτική και το 1981 εκλέχθηκε βουλευτής Κεφαλλονιάς με το ΠΑΣΟΚ.

Στις εκλογές του 1985 απέτυχε να επανεκλεγεί. Τις περιόδους 1985 - 1988 και 1985 - 1989 διετέλεσε πρόεδρος του Διοικητικού Συμβουλίου του ΟΤΕ και των ΕΛΤΑ αντίστοιχα. Παρ' όλα αυτά, η θέση του στον ΟΤΕ εκείνη την περίοδο κατέληξε διακοσμητική, καθώς όλες οι οι αρμοδιότητες συγκεντρώθηκαν στα χέρια του τότε γενικού διευθυντή Θεοφάνη Τόμπρα, που είχε άμεση πρόσβαση στον πρωθυπουργό Ανδρέα Παπανδρέου.

Το 1993 με την επιστροφή του ΠΑΣΟΚ στην εξουσία, διορίστηκε γενικός γραμματέας του υπουργείου Βιομηχανίας, Ενέργειας και Τεχνολογίας ενώ τον Ιανουάριο του 1996 γενικός γραμματέας του Υπουργικού Συμβουλίου στην κυβέρνηση του Κώστα Σημίτη. Στις εκλογές του Σεπτεμβρίου του 1996 εκλέχθηκε βουλευτής Επικρατείας και ανέλαβε αρχικά υφυπουργός Εσωτερικών, Δημόσιας Διοίκησης και Αποκέντρωσης (1996 - 1997) και εν συνεχεία υπουργός Μεταφορών και Επικοινωνιών, θέση στην οποία παρέμεινε μέχρι τον Απρίλιο του 2000. Στις εκλογές του 2000 εκλέχθηκε βουλευτής Β΄ Αθηνών, ενώ στις βουλευτικές εκλογές του 2004 απέτυχε να επανεκλεγεί.

Μετά την αποτυχία του στις βουλευτικές εκλογές του 2004 προσλήφθηκε ως σύμβουλος στην εταιρεία Εuropean Ρrofile, η οποία ειδικεύεται στη διαχείριση ευρωπαϊκών προγραμμάτων για τις πρώην Σοβιετικές Δημοκρατίες της Ανατολικής Ευρώπης, του Καυκάσου και της Κεντρικής Ασίας. Αρχικά εγκαταστάθηκε στο Ουζμπεκιστάν, στη συνέχεια στη Μόσχα και τέλος στο Αζερμπαϊτζάν, όπου και διαμένει μέχρι και σήμερα.

Είναι νυμφευμένος και έχει δύο παιδιά.

Καταδίκες
---------

### Ξέπλυμα μαύρου χρήματος

Στις 26 Μαΐου 2010 ο Τάσος Μαντέλης παραδέχθηκε, κατά την κατάθεσή του στην Εξεταστική Επιτροπή της Βουλής για την υπόθεση Siemens (στην οποία κατέθεσε ως πρώην υπουργός Μεταφορών και Επικοινωνιών), είσπραξη προεκλογικής χορηγίας από την Siemens ύψους 450.000 μάρκων το 1998. Είχε προηγηθεί η κατάθεση του κουμπάρου του, Γιώργου Τσουγκράνη, στην οποία αναφέρθηκε στον Τάσο Μαντέλη ως αποδέκτη αυτής της δωρεάς. Ο προϊστάμενος της Εισαγγελίας Εφετών, Ιωάννης Σακελλάκος, άσκησε ποινική δίωξη σε βαθμό κακουργήματος για νομιμοποίηση εσόδων από παράνομη δραστηριότητα. Ο Μαντέλης υποστήριξε ότι δεν υπάρχει τίποτε το μεμπτό σε όλη την υπόθεση, και το ότι τέτοιες δωρεές είναι συνηθισμένες στις προεκλογικές εκστρατείες. Μετά την απολογία του στον ανακριτή, αφέθηκε ελεύθερος με τον περιοριστικό όρο της απαγόρευσης εξόδου από τη χώρα.

Καταδικάστηκε σε ποινή κάθειρξης πέντε χρόνων στο Πενταμελές Εφετείο Κακουργημάτων το οποίο μείωσε την πρωτόδικη ποινή των 8 χρόνων κάθειρξης για ξέπλυμα βρώμικου χρήματος με αποτέλεσμα ο πρώην υπουργός να μην οδηγηθεί στη φυλακή.

### Πόθεν έσχες

Στις 13 Απριλίου 2011 καταδικάστηκε από το Τριμελές Εφετείο Αθηνών για το πλημμέλημα της «*ψευδούς υποβολής πόθεν έσχες*» την περίοδο 2006-2007 με ποινή φυλάκισης τριών ετών. Η ποινή έχει ανασταλτικό χαρακτήρα και έτσι ο Μαντέλης αφέθηκε ελεύθερος, ενώ έχει ασκήσει και έφεση κατά της απόφασης.

Παραπομπές
----------

1. 1 2  «Ποινή φυλάκισης τριών ετών με αναστολή στον Μαντέλη». *Καθημερινή*. 2011-04-14. Αρχειοθετήθηκε από το πρωτότυπο στις 2012-01-31.. Ανακτήθηκε στις 2011-04-14.
2. ↑  Εξόρμηση της Κυριακής, 8 Ιουνίου 1985
3. 1 2 3  Βιογραφικό Μαντέλη Αρχειοθετήθηκε 2010-05-29 στο Wayback Machine. απο την ιστοσελίδα kefalonia.net.gr
4. ↑  Ελευθεροτυπία, 22 Αυγούστου 1988
5. ↑  Βιογραφικό Διατελέσαντες γενικοί γραμματείς, από την επίσημη ιστοσελίδα της Γενικής Γραμματείας Κυβερνήσεως
6. ↑  «Γενική Γραμματεία κυβέρνησης - κυβέρνηση Σημίτη». Αρχειοθετήθηκε από το πρωτότυπο στις 12 Απριλίου 2010. Ανακτήθηκε στις 27 Μαΐου 2010.
7. 1 2  Ανεξάρτητος σύμβουλος της Ε.Ε. απο την ιστοσελίδα piraeuspress.gr
8. ↑  «Ένοχος ο Μαντέλης για "ξέπλυμα" χρήματος από την Siemens».. Ανακτήθηκε στις 2018-05-15.
9. 1 2  Προεκλογική χορηγία[*νεκρός σύνδεσμος*], από την ιστοσελίδα in.gr
10. ↑  Ποινική Δίωξη[*νεκρός σύνδεσμος*], από την ιστοσελίδα in.gr
11. ↑  Newsroom (2018-05-11). «Υπόθεση Siemens: Ένοχος σε δεύτερο βαθμό για ξέπλυμα μαύρου χρήματος ο Τ. Μαντέλης». *CNN.gr*.. Ανακτήθηκε στις 2018-05-15. [*νεκρός σύνδεσμος*]